b'\n_START_ARTICLE_\nElisha Otis\n_START_PARAGRAPH_\nElisha Graves Otis (3. elokuuta 1811 Halifax, Vermont \xe2\x80\x93 8. elokuuta 1861 Yonkers, New York) oli yhdysvaltalainen keksij\xc3\xa4 ja yritt\xc3\xa4j\xc3\xa4, joka perusti hissej\xc3\xa4 valmistavan Otis-yrityksen. H\xc3\xa4n keksi niin sanotun turvahissin, joka lis\xc3\xa4si hissien luotettavuutta niin paljon, ett\xc3\xa4 niit\xc3\xa4 saatettiin ryhty\xc3\xa4 k\xc3\xa4ytt\xc3\xa4m\xc3\xa4\xc3\xa4n my\xc3\xb6s ihmisten kuljettamiseen pelkkien tavaroiden sijasta._NEWLINE_Otisin suku saapui Englannista Amerikkaan vuonna 1631. H\xc3\xa4nen is\xc3\xa4ns\xc3\xa4 Stephen Otis Jr. oli rauhantuomari ja Vermontin edustajainhuoneen j\xc3\xa4sen. Otis ty\xc3\xb6skenteli nuoruudessaan eri ammateissa asuen v\xc3\xa4lill\xc3\xa4 Vermontissa ja v\xc3\xa4lill\xc3\xa4 New Yorkin Troyssa. Vuosina 1838\xe2\x80\x931845 h\xc3\xa4n asui Vermontin Brattleborossa ja toimi muun muassa vaununtekij\xc3\xa4n\xc3\xa4. Sen j\xc3\xa4lkeen h\xc3\xa4n ty\xc3\xb6skenteli p\xc3\xa4\xc3\xa4mekaanikkona s\xc3\xa4ngynpohjatehtaalla Albanyssa ja vuodesta 1851 New Jerseyn Bergeniss\xc3\xa4. Otis kehitti tehtaille tehokkuutta lis\xc3\xa4nneit\xc3\xa4 uusia ty\xc3\xb6koneita. Ansaitsemillaan rahoilla h\xc3\xa4n yritti useasti ryhty\xc3\xa4 itsen\xc3\xa4iseksi tehtailijaksi, mutta h\xc3\xa4nen perustamansa valssimylly, saha ja jarrutehdas eiv\xc3\xa4t menestyneet, ja huono terveys pakotti h\xc3\xa4net monesti vaihtamaan ammattia._NEWLINE_Vuonna 1852 Bergenin s\xc3\xa4ngynpohjatehdas l\xc3\xa4hetti Otisin asentamaan laitteita uuteen tehtaaseen Yonkersissa. Tuolloin h\xc3\xa4n kehitti turvahissin, nostolaitteen, jonka turvamekanismi esti sit\xc3\xa4 putoamasta vapaasti alas, vaikka hissik\xc3\xb6ysi olisi katkennut. Hissilavan vieress\xc3\xa4 oli kaksi hampaallista kiskoa, joihin jousella toiminut tarrain tarttui ja pys\xc3\xa4ytti putoamisliikkeen, jos k\xc3\xb6ysi ei kannatellut lavaa. Seuraavana vuonna Otis erosi ty\xc3\xb6nantajansa palveluksesta ja perusti Yonkersiin Union Elevator Works -nimisen hissitehtaan. Otis ponnahti kuuluisuuteen esitelty\xc3\xa4\xc3\xa4n turvahissins\xc3\xa4 toukokuussa 1854 New Yorkin maailmann\xc3\xa4yttelyn Kristallipalatsissa. H\xc3\xa4n seisoi itse korkealle nousseella hissilavalla ja m\xc3\xa4\xc3\xa4r\xc3\xa4si k\xc3\xb6yden katkaistavaksi kirveell\xc3\xa4, jolloin hissi yleis\xc3\xb6n h\xc3\xa4mm\xc3\xa4stykseksi putosi vain muutamia senttej\xc3\xa4 ennen pys\xc3\xa4htymist\xc3\xa4. Ensimm\xc3\xa4isen ihmisten kuljettamiseen tarkoitetun turvahissin Otis asensi maaliskuussa 1857 E. V. Haughwout & Co. -liikkeen myym\xc3\xa4l\xc3\xa4\xc3\xa4n New Yorkissa. H\xc3\xb6yryk\xc3\xa4ytt\xc3\xb6inen hissi kykeni nousemaan viidenteen kerrokseen alle minuutissa._NEWLINE_Hissien ohella Otis patentoi vuonna 1852 kehitt\xc3\xa4m\xc3\xa4ns\xc3\xa4 junavaunun telin ja jarrun, vuonna 1857 h\xc3\xb6yryauran ja 1858 uunin. Tammikuussa 1861 h\xc3\xa4n sai patentin uudentyyppiselle h\xc3\xb6yryhissille, joka tosin saatiin valmiiksi vasta h\xc3\xa4nen kuolemansa j\xc3\xa4lkeen seuraavana vuonna. H\xc3\xa4n kuoli 50-vuotiaana kurkkum\xc3\xa4t\xc3\xa4\xc3\xa4n. Elisha Otisin pojat Charles ja Norton Otis jatkoivat hissien valmistamista ja perustivat nykyisen Otis Elevator Company -yrityksen, joka kohosi suureen menestykseen joitain vuosia my\xc3\xb6hemmin.'